[{"text_idx": "#000000", "text": "Enamlevinud ku\u0308simused hu\u0308briid- ja elektriautode kohta"}, {"text_idx": "#000002", "text": "Kes seda tagantja\u0308rele enam ta\u0308pselt ma\u0308letab, kellel ja kuidas tekkis mo\u0303te tuua Hyundaisse Albert Biermann. Tegemist oli ideega, mis muutis Hyundai jaoks palju. Et mitte o\u0308elda \u2013 muutis ko\u0303ik! Albert Biermann to\u0308o\u0308tas varem BMWs M divisjonis. Hyundaiga liitudes astus ta ta\u0308hestikus sammu edasi. M-ta\u0308helt N-ta\u0308he juurde. Va\u0308ike samm Albert Biermannile, suur samm Hyundaile. Ja ko\u0303igile, kes armastavad taskukohaseid ka\u0308hkuso\u0303idukeid ja emotsiooni, mida need pakuvad."}, {"text_idx": "#000003", "text": "U\u0308htpidi on Hyundai i30 N kuratlikult lihtne auto. Tema 2,0-liitrine mootor arendab Performance-paketiga 275 hj ning viib nullist sajani 6,1 sekundiga. Ta teeb seda konkreetselt, keerutamata, lihtsalt ja veenvalt. Temaga ei peeta jahti uudislugude pealkirjades pilku pu\u0308u\u0308dvatele ringiaegadele u\u0308hel Saksamaa teejupil. Temaga pu\u0308u\u0308takse inimesi, neid, kes veel autoga so\u0303itmist armastavad. Tal on mo\u0303istliku to\u0308o\u0308mahuga mootor, mis sobib kokku tema vo\u0303imeka veermikuga. Po\u0303hialused on paigas, palju rohkem polegi vaja. See so\u0308o\u0308t vo\u0303tab oi kui ha\u0308sti."}, {"text_idx": "#000004", "text": "i30 N-i vereliin on lu\u0308hike. Ta ei karju va\u0308liselt, mis tema su\u0308u\u0308tult taevakarva kesta all peitub. (Olgu o\u0303igluse huvides vahema\u0308rkusena o\u0308eldud, et ta vo\u0303ib olla va\u0308gagi ha\u0308a\u0308lekas, kui seaded selliselt sa\u0308ttida.) Isegi kere pole tal laiem ega agressiivsem kui tavaversioonil. Kuid tal on norida tu\u0308li Peugeot 308 GTi ja Volkswagen grupi GTi-de ja Cupratega ja u\u0308ldse iga esiveolise ka\u0308hkuso\u0303idukiga. Ja siis on veel Honda Civic Type R. Ning Renault Me\u0301gane RS. Ta on neist paljudest parem ja emotsionaalsem. Mitmed on temast kallimad. Hyundai on tabanud ta\u0308pselt neid asju, mida ootab autolt inimene, kes armastab so\u0303ita, ja vahel kiiresti."}, {"text_idx": "#000005", "text": "Temaga kohaneda on u\u0308limalt lihtne. Na\u0308ib, et i30 N-iga on vo\u0303imalik sama ha\u0308sti kui esimesest hetkest so\u0303itu nautida. Hiljem selgub, et just nii see oligi. Ta annab arutul hulgal vo\u0303imalusi, suhtleb juhiga selgelt ja konkreetselt ning oskab vajadusel olla o\u0303petlik. Turboviivitus puudub, sest kaheliitrisel mootoril on endal, mida va\u0308lja panna. Tal on valikus algoritm, mis sobitab mootori po\u0308o\u0308rded o\u0303igesse vahemikku, et ka\u0308iguvahetustel ei tekiks jamasid. Tal on piiratud libisemisega diferentsiaal, vo\u0303imekad, kuid va\u0308ga lihtsalt doseeritavad pidurid, progresseeruv vedrustus, lu\u0308hikese ka\u0308iguga siduripedaal, ta\u0308pne ka\u0308iguvahetus. Tavaautoga vo\u0303rreldes on ta ja\u0308igem ning insenerid on tahtnud, et veojo\u0303ud kantaks maha vo\u0303imalikult kadudeta. Nad on oma tahtmise saanud. Ja kuigi ta vo\u0303imendab oma tekitatud heli elektrooniliselt (mis u\u0308ldjuhul on saatanast!), on N-il kuumpa\u0308rade seas ko\u0303ige rahuldustpakkuvam helipilt."}, {"text_idx": "#000007", "text": "Teine seade, mida vo\u0303ib-olla tahate tavateedel na\u0308ppimata ja\u0308tta, on elektrooniliste abimeeste ja\u0308rkja\u0308rguline va\u0308ljalu\u0308litamine. Ringrajal on muidugi teine lugu. Aga siis vo\u0303ib juba pigem roolil paremal pool asuvat ruudulipuga klahvi kolm sekundit all hoida ja elektroonilised lapsehoidjad lendavad ko\u0303ik korraga puhkusele. Ko\u0303ike, mida ekraanil jutustatakse, ei jo\u0303ua niikuinii ja\u0308lgida. Viimase 30 minuti kohta salvestuvad ka turboro\u0303hk, po\u0308o\u0308rdemomendi kasutamine ja muud na\u0308itajad, mida pu\u0308hendunumad roolijad saavad analu\u0308u\u0308sida."}, {"text_idx": "#000008", "text": "U\u0308ks suur ku\u0308simus kerkib siiski, ja selleks piisab u\u0308ksnes N-ile peale vaatamisest. Va\u0308limus. Valikus on kuus va\u0308rvitooni, kuid kui poleks neid oranz\u030ce peeneid jooni ees ja taga, oleks teda tavamudelist pa\u0308ris keeruline eristada. Va\u0308limuses pole va\u0308himatki a\u0308rplemist, isegi tagatiib ja\u0308a\u0308b (ta\u0308iesti mittekuumpa\u0308ralikult!) su\u0308ndsuse piiresse. Igasugusest feigist on ta\u0308ielikult mo\u0308o\u0308da mindud. Mo\u0303ned nurisevad, et va\u0308limus on tagasihoidlik, et pole ehiselementide kaskaadi, mis neelaks tavamudeli proportsioonid. Ilmselgelt on see miski, mida Hyundai on tahtnud. Nad on tahtnud veel palju muud. Et te kruviks pakiruumi tugevdustala, kui la\u0308hete rinkale. Seda tala pole va\u0308ljast kuidagi na\u0308ha, sellest pole igapa\u0308evaso\u0303idul va\u0308himatki kasu. Rinkal on teine lugu. Et te so\u0303idaksite autoga, mitte ei kekutaks niisama."}, {"text_idx": "#000009", "text": "Sisemuses viitab N-i vo\u0303imetele vaid paar asja. Muidugi istmed, mis on o\u0303hemad ja kergemad kui tavamudelil. Ekraanil jooksev info ja u\u0308hed tuled armatuurlaual, millest tuleb juttu pa\u0308rastpoole. Ongi vist ko\u0303ik? Rooliratas on tavaline ja u\u0308mmargune, lo\u0303ikamata alumise osaga, keskasendit ma\u0308rkiva punase tra\u0308psuta. Kui poleks N-ma\u0308rki ja kui poleks kahte klahvi. Vasakpoolne vahetab so\u0303idurez\u030ciime, aga parempoolne, ruudulipuga, teeb seda, mille to\u0303ttu te ei saa und ega asu, enne kui olete N-i majja toonud."}, {"text_idx": "#000010", "text": "N-i on arulagedalt lihtne ka\u0308sitseda. Ka\u0308iguvahemikud on seatud pikaks, see annab vo\u0303imaluse so\u0303ita vastavalt oludele, so\u0303idustiilile, tujule. Selleks, et vo\u0303taksite mootorist ja po\u0308o\u0308retest viimast, on armatuurlaual leidnud koha ma\u0308rgutuled, mis tegutsevad N-rez\u030ciimis. Koos ko\u0303rgemaks to\u0303usvate mootoripo\u0308o\u0308retega su\u0308ttivad ka ma\u0308rgutuled \u2013 algul valged, siis kollased ja lo\u0303puks oranz\u030cid. Ja\u0308rgmine ka\u0308ik! Ainus ha\u0308da, et minul ja\u0308id tulukesed ta\u0308pselt rooliratta taha peitu, sest armastan sellistel puhkudel, kui on oodata kiiresti so\u0303itmist, rooli madalale lasta. Eks tegelikult u\u0308tle ko\u0303rv ko\u0303ige ta\u0308psemini, millal on aeg, isegi hoolimata Hyundai kaheliitrise orkestri rikkalikust helipildist."}, {"text_idx": "#000011", "text": "Normaalseades ka\u0308itub N ta\u0308iesti normaalse autona. To\u0303si, ja\u0308igemat sorti vedrustus peab teile meelt mo\u0308o\u0308da olema, sest ega raudteeu\u0308leso\u0303itude vo\u0303i munakivide kohal patjadel ho\u0303ljumisest pole juttugi. Oluline on, et ta ka\u0308itub ehedalt ja elavalt ka tavaliikluses."}, {"text_idx": "#000012", "text": "Aga ikkagi \u2013 mida ta\u0308hendab N? See on ta\u0308ht, mis meenutab kujult no\u0303elasilmakurve. See on ta\u0308ht, mis viitab Hyundai arenduskeskusele Lo\u0303una-Koreas Namyangis. Ja kahtlemata viitab ta Nu\u0308rburgringile Saksamaal, kus N-i (mitte ta\u0308hte) lihviti. Biermann on kinnitanud, et tema meeskond ei la\u0308he taplusse Nu\u0308rburgringi kiireimate aegade pa\u0308rast. Ta peab seda aja ja raha raiskamiseks, mille eest saaks sama ha\u0308sti va\u0308lja to\u0308o\u0308tada uue auto. Kuna N on N-seeria esimene va\u0308ljalase, oleks ju loogiline, et Hyundai tuleb va\u0308lja millegi veel paremaga. Seniks, ko\u0303hklusteta \u2013 nautige tipptaset! N on ta\u0308hestiku esimene ta\u0308ht."}]